香港仔

香港仔，係香港一笪地方，喺香港島南岸，係香港個名嘅發源地，以漁港聞名於世，係遊客熱門地點。

香港仔對出，同鴨脷洲之間嘅香港仔個港，就劃咗做香港仔避風塘。而港東南出海口，叫香港仔海峽。

香港仔以住宅區為主，中間夾住工廠大廈。而香港仔海面有好多漁船，海鮮聞名中外。

家下香港仔中心地帶係田灣以東、石排灣邨以南、黃竹坑以西嘅地方，有時又會叫做香港仔市中心。

行政上，香港仔歸南區管。

名 
香港仔嘅範圍，唔同時代有所差別。但都離唔開鴨脷洲北水道一帶，到壽臣山嘅範圍。而名嘅起源眾說紛紜。

香港仔原本叫香港，大明時《粵大記》就有香港呢個名，不過就喺香港島南面，鐵坑對出，一個島仔上面。即係當時香港指今日鴨脷洲北面。所以就有一說，香港係鴨脷洲北岸，對面岸細啲係香港仔。而石排灣只指船塢嘅位置。

大明時香港屬東莞縣。羅香林考證，香係指香木，又叫莞香，學名Aquilaria sinensis。以前香港全境，唔少地方都有種香，而香係經當時"香港"運出其他埠，所以先叫呢處做香港。大清遷海令後，香業先至歿落。

1845年哥連臣同香港測量地圖，香港個英文名Hong Kong，出現喺黃竹坑谷，今日壽臣山。香港當時係一條村，村民姓周。村民同去省城做生意嘅英國人，做補給生意。香港名人周壽臣嘅阿爺就其中之一。今日香港個名就係出自呢條村。英國人亦後尾叫條村做Little Hong Kong，即香港仔之意。

而香港仔市區對出，原稱石排灣。後來英國人同呢度改咗個英文名鴨巴甸，以紀念當時英國外交大臣鴨巴甸勳爵。而喺香港日治時期，香港仔曾經俾人改名做元香港，代表「香港嘅起源」。

史 
1816年7月10號到7月13號，譚夏士代表英國去北京，途中經香港島一帶。佢哋喺香港一帶停船補給。第三欽差大臣士丹頓，兼中國通，就喺處上岸兼散步。佢沿住黃竹坑行上香港村。之後英人叫黃竹坑條涌做Staunton Creek，而上游黃竹坑谷，香港村嘅田獵地，做Staunton Valley。

香港開埠之前，水上有漁民住。陸上有村民住。1841年人口統計，有村民二百。開埠後香港都重係海盜橫行，1846年3月，香港仔石排灣有八十幾個賊，明火打家劫舍。督憲驚賊橫行，畀村民帶軍火自衞，不過冇事唔可以帶出村外。

1856年人口有二百五十九。開埠之後，除咗漁農業，香港仔一帶亦開始發展工業。1857年建成嘅夏圃船塢，係香港首個大船塢，後來喺1860年代，俾黃埔船塢收購發展成為香港仔旱塢，其後又成為香港四大船塢之一。20世紀初，香港仔東部設立咗大成紙廠，但到咗1920年代因香港仔水塘擴建，導致唔能夠再用嗰個水源，業務需要結束，原址後來發展成為香港仔兒童工藝院。

隨住時代嘅發展，香港仔好多漁民自1960年代起已經搬咗上岸住。而香港仔旱廠原址已經喺1970年代填海，成為今日南區嘅一個大型私人屋苑香港仔中心。

旅遊 
香港仔避風塘 
珍寶海鮮舫 
香港仔郊野公園
香港仔海濱公園
起草緊嘅香港仔漁人碼頭

公共交通 
香港仔有巴士去香港島各地，亦有車過海去九龍旺角以至蘇屋同九龍灣，遠嘅亦有機場同沙田。另外，亦有渡輪去南丫島等離島。香港政府計劃起港鐵經香港仔到香港鬧市。

港鐵
南港島綫西段：香港仔站
巴士
新巴：38、42、78、91、91A、93、93A、94A、95、595
城巴：7、37A、37B、40P、41A、48、70、70A、70P、71、71P、72、73、76、77、90B、93C、95C、98
過海隧道巴士：107、170、970X、971、973
機場豪華巴士：A10
小巴
綠色專線小巴：
4A灣仔、4B灣仔、4C銅鑼灣、4M黃竹坑站、4S石排灣、5跑馬地·銅鑼灣、35M灣仔、39C利東、51、51A、51S、52赤柱、58西環、59、59A深灣、59S、63瑪麗醫院、63A華富、69、69A、69X
紅色公共小巴
香港仔往來石排灣、華富、田灣、中環、西環、旺角、觀塘 
以上只係包括全日服務嘅巴士同埋小巴路線。
渡輪
全記渡 香港仔魚市場——北角村——索罟灣/模達島/蒲台誕嗰時去蒲台島
香港仔小輪 香港仔海濱公園近漁市場/香港仔海濱公園近行人隧道←→鴨脷洲大街，服務時間由06:00a.m.至到00:00a.m.。
翠華船務 香港仔海濱公園←→北角村←→榕樹灣
街渡
翠華船務 香港仔海濱公園←→赤柱←→蒲台島—禮拜二、四、六、日
翠盈船務 香港仔海濱公園←→長洲

石排灣
田灣
香港仔艇家